Բաքիլիդես

Բաքիլիդես ( 500–451 մ․ թ․ ա․), հույն բանաստեղծ։ Ծնվել է Քիոս կղզում, ապրել է Սիրակուզա քաղաքի բռնապետ Հերոնի պալատում, նրան նվիրել երեք ներբող։ Դրել է խմբական–քնարերգական երգեր, որոնք ընդգրկում են քնարական այդ ստեղծագործության բոլոր տեսակները՝ ներբող, դիֆիրամբ, հիմն են։ Նշանակալից են Բաքիլիդեսի դիֆիրամբները, որ ունեն բալլադի բնույթ և որոնց հիմքում դրված են առասպելներից վերցված առանձին միջադեպեր։ Լավագույնը խմբական–քնարերգական ոճով գրված «Թեսեոս» դիֆիրամբն է, որը հետաքրքրական է երկխոսական ձևով։ Մինչև 1897 թվականը Բաքիլիդեսից հայտնի են եղել 50 երգ, այն էլ ոչ լրիվ վիճակում։ Հետո գտնվել են նաև քսան պոեմ՝ գրված եգիպտական պապիրուսների վրա, որոնք պահվում են Բրիտանական թանգարանում։